Zrušenie
spoločenstva vlastníkov bytov a nebytových priestorov

Pri zrušení  je potrebné postupovať v zmysle zákona č. 182/1993 Z. z. o vlastníctve bytov a nebytových priestorov v znení neskorších predpisov (ďalej len cit. zákon)
a Obchodného zákonníka  (§ 68 až 75)

	Pri zrušení spoločenstva vlastníkov bytov a nebytových priestorov je potrebné postupovať v zmysle ust. § 7d zákona č. 182/1993 Z. z. o vlastníctve bytov a nebytových priestorov v znení neskorších predpisov (ďalej len zákon“) a Obchodného zákonníka.

	Spoločenstvo zaniká ku dňu výmazu z registra. Jeho zániku predchádza zrušenie s likvidáciou alebo bez likvidácie. Likvidácia sa nevyžaduje, ak majetok spoločenstva prechádza na iné spoločenstvo po zlúčení, rozdelení alebo splynutí.

	Spoločenstvo sa zrušuje
a) dňom uvedeným v rozhodnutí zhromaždenia o zrušení spoločenstva, inak dňom, keď bolo toto rozhodnutie prijaté (pri tejto forme zrušenia spoločenstva musí byť ku dňu jeho zrušenia uzatvorená zmluva o výkone správy),

b) rozhodnutím zhromaždenia o zlúčení, splynutí alebo rozdelení spoločenstva,

c) vyhlásením konkurzu alebo zamietnutím návrhu na vyhlásenie konkurzu
    pre nedostatok majetku.

Zrušenie spoločenstva s likvidáciou.

       Na zhromaždení vlastníci bytov a nebytových priestorov 2/3 väčšinou rozhodnú o zmene formy výkonu správy, t. j. o zrušení spoločenstva k určenému dátumu. Následne zvolia nadpolovičnou väčšinou likvidátora, ktorý vykoná likvidáciu spoločenstva. Ďalej zvolia správcovskú spoločnosť, prípadne správcu, ktorý bude po zániku spoločenstva vykonávať správu domu. Zo zhromaždenia je potrebné vypracovať zápisnicu, prezenčnú listinu a uznesenie.

Spoločenstvo vstupuje do likvidácie dňom svojho zrušenia. Vstup do likvidácie je zmena, ktorá sa zapisuje do registra. Po dobu likvidácie sa používa pri názve spoločenstva dodatok „v likvidácii“ a za štatutárny orgán sa zapíše likvidátor. Likvidátorom môže byť aj predseda alebo iná osoba, ktorú si určí zhromaždenie. 
 
	Po vykonanom zhromaždení je potrebné Okresnému úradu doručiť:

•	návrh na zrušenie spoločenstva vlastníkov bytov a nebytových priestorov, na návrhu podpis likvidátora musí byť úradne osvedčený, uviesť meno a kontaktnú adresu likvidátora,
•	potvrdenie o úhrade správneho poplatku vo výške 13 €
•	zápisnicu, prezenčnú listinu a uznesenie zo zhromaždenia o zrušení spoločenstva
•	doklad o prevzatí správy správcom (§ 7d ods. 2  cit. zákona)

V súlade s ust. § 72 Obchodného zákonníka č. 513/1991 Zb. v znení neskorších predpisov likvidátor robí v mene spoločenstva len úkony smerujúce k likvidácii spoločenstva. Fond prevádzky, údržby a opráv a úhrady za plnenia môže likvidátor použiť len na účely podľa zákona. Ich zostatky likvidátor na základe rozhodnutia zhromaždenia prevedie do 30 dní od zápisu zrušenia spoločenstva v registri spoločenstiev na správcu určeného v rozhodnutí zhromaždenia.
	Likvidátor oznamuje vstup spoločenstva do likvidácie všetkým známym veriteľom. Zároveň je povinný zverejniť, že spoločenstvo vstúpilo do likvidácie s výzvou, aby veritelia a iné osoby a orgány, ktoré sú tým dotknuté, prihlásili svoje pohľadávky, prípadne iné práva v lehote, ktorá nesmie byť kratšia ako 3 mesiace. Likvidátor zostaví ku dňu vstupu spoločnosti do likvidácie likvidačnú súvahu a je povinný zaslať prehľad o imaní spoločenstva každému vlastníkovi, ktorý o to požiada.
	Ku dňu skončenia likvidácie zostaví likvidátor účtovnú závierku a predloží ju zhromaždeniu vlastníkov spolu s konečnou správou o priebehu likvidácie. Likvidátor je oprávnený zvolať zhromaždenie spoločenstva na účel predloženia účtovnej závierky a konečnej správy. O návrhoch predložených likvidátorom sa rozhoduje spôsobom a väčšinou hlasov určenou na prijatie rozhodnutia o zrušení spoločenstva.
	Ak sa napriek opakovanej výzve likvidátora ku konečnej správe nevyjadrí určený počet vlastníkov bytov a nebytových priestorov, považuje sa účtovná uzávierka a konečná správa o likvidácii za schválené uplynutím jedného mesiaca odo dňa doručenej opakovanej výzvy likvidátora.
	Zo zhromaždenia je potrebné spracovať zápisnicu a prezenčnú listinu.
	
	Po zhromaždení likvidátor Okresnému úradu Žilina doručí:

•	návrh na výmaz spoločenstva z registra spoločenstiev vlastníkov bytov a nebytových priestorov, na ktorom musí byť podpis likvidátora úradne osvedčený
•	zápisnicu s prezenčnou listinou zo zhromaždenia, na ktorom likvidátor informoval vlastníkov o likvidácii,
•	konečnú správu o likvidácii s účtovnou uzávierkou (§ 75 Obchodného zákonníka)
•	potvrdenie o úhrade správneho poplatku vo výške 16,50 €

	Po doložení týchto dokladov Okresný úrad Žilina vykoná výmaz spoločenstva z registra spoločenstiev vlastníkov bytov a nebytových priestorov a likvidátorovi písomnou formou oznámi, k akému dňu bol výmaz z registra spoločenstiev vlastníkov bytov a nebytových priestorov vykonaný.